Ka jalo, ka Labone, Phukwi 18, lelapa la Bethele la United States le ne la reetsa ka tlhoafalo kitsiso e e neng e balwa ke Mark Sanderson wa Setlhopha se se Laolang e e neng e re: “Re itumelela go lo itsise gore ka maitseboa a Laboraro, Phukwi 17, maloko a Warwick Planning Board a ile a letlelela otlhe fela polane ya ntlokgolo e ntšha ya lefatshe lotlhe ya Basupi ba ga Jehofa. Eno ke tetla ya bofelo e e tlhokegang gore go simololwe go batla makwalotetla a kago gore tiro ya go aga e simolole. Go a kgatlha gore tetla ya maabane maitseboa e tlile dingwaga di le nnè kgo fa e sa le letsatsi le re weditseng go reka setsha sa Warwick ka lone. Mo godimo ga moo, ditiragalo tsa malatsi a le mmalwa a a fetileng tse di feletseng ka gore re bone tetla eno ke bosupi jo bo maatla jwa masego a ga Jehofa.” Mokaulengwe Sanderson o ne a leboga batho botlhe ka gonne ba dirile ka bonatla e bile ba rapeletse ka tlhoafalo porojeke eno ya botlhokwa. O ne a re: “Sa botlhokwa le go feta, re baka le go leboga Jehofa ka kgato eno ya botlhokwa ya go fudusetsa ntlokgolo ya lefatshe lotlhe kwa Warwick, New York.”